Imtella' Jannar 6, 2021 Dar Nazareth fiż-Żejtun għaddejja minn proġett ta' tisbiħ u mmodernizzar bil-għan li r-residenti jkollhom ambjent isbaħ u aktar dinjituż. Kull sena l-Fondazzjoni Nazareth tingħata aktar minn €700,000 f'fondi nazzjonali biex tmexxi t-tlett idjar u biex iżżid is-servizzi, fosthom permezz tar-raba' dar. L-opra ta' karità li beda Dun Anġ Seychell 25 sena ilu kompliet tissaħħaħ biex tagħti servizz lill-persuni b'diżabilità. Bħalissa l-Fondazzjoni għandha tlett idjar b'għaxar residenti kull waħda, bi programmi li jgħinu lil dawn il-persuni jgħixu ħajja kemm jista' jkun indipendenti. Il-President Emeritus Marie Louise Coleiro Preca, li qed tmexxi l-Fondazzjoni Nazareth, qalet li dalwaqt tkun stabbilita r-raba' dar fejn ir-residenti jgħixu f'ambjent ta' familja. "Aħna għandna ambjent ta' familja, ma jkollniex aktar minn 10 residenti f'kull dar li jgħixu propju bħal familja, jaqsmu flimkien l-esperjenza, għandna wkoll workshop fejn hemm ħafna occupational therapy , jitgħallmu crafts u empowered b'ħiliet." Il-Ministru għall-Inklużjoni u l-Kwalità tal-Ħajja Julia Farrugia żaret Dar Nazareth li bħalissa għaddejja minn programm ta' rinovazzjoni wara 25 sena li fiha ilhom jgħixu persuni b'diżabilità. "Il-komunità hija grata għall-ħidma u l-imħabba li żera' fis-soċjetà Maltija Dun Anġ permezz ta' Dar Nazareth u din is-sena l-gvern ser ikompli bl-għajnuna tiegħu. Din is-sena l-investiment ser ikun ta' €710,000." Il-Ministru Farrugia Portelli qalet li l-ġest ta' karità li beda Dun Anġ Seychell huwa apprezzat mill-poplu Malti u għalhekk il-Gvern għażel li jżid l-allokazzjoni finanzjarja b'madwar 90 elf oħra fuq is-sena li għaddiet.